SKRIFTLIG FORESPØRGSEL E-4145/00

af Michel Hansenne (PPE-DE) til Kommissionen

(16. januar 2001)

Om: Sikkerhed i elevatorer

I 1995 vedtog Kommissionen en henstilling til medlemsstaterne vedrørende forbedring af sikkerheden ved eksisterende elevatorer (95/216/EF)(1). Parlamentet var af den opfattelse, at sikkerheden ved disse elevatorer var en forudsætning for vedtagelsen af direktiv 95/216/EF, der fastsætter sikkerhedsprincipper for nye elevatorer, der installeres i medlemsstaterne. I december 1998 afholdt Parlamentet en offentlig høring for at få kendskab til de foranstaltninger, medlemsstaterne har truffet for at forbedre sikkerheden ved de 3 mio. elevatorer, der findes i Europa. Resultatet var meget skuffende. Der sker stadig ulykker, og nogle af dem har alvorlige følger.

Hvad vil Kommissionen gøre for at sikre, at medlemsstaterne gør sikkerheden i de gamle elevatorer, som ikke er omfattet af det nye direktiv, til en prioritet?

(1) EFT L 213 af 7.9.1995, s. 1.

Svar afgivet på Kommissionens vegne af Erkki Liikanen

(7. marts 2001)

Kommissionen prioriterer den løbende forbedring af sikkerheden ved elevatorer højt.

Kommissionen er af den opfattelse, at Europa-Parlamentets og Rådets direktiv 95/16/EF af 29. juni 1995 om indbyrdes tilnærmelse af medlemsstaternes lovgivning om elevatorer(1) effektivt har medvirket til at højne det generelle sikkerhedsniveau for nye elevatorer inden for EU.

Dertil kommer, at Kommissionen har vedtaget henstilling 95/216/EF af 8. juni 1995 vedrørende forbedring af sikkerheden ved eksisterende elevatorer(2). Det henstilles heri, at medlemsstaterne på grundlag af principperne i bilag I til henstillingen træffer alle nødvendige foranstaltninger for at forbedre sikkerheden ved eksisterende elevatorer.

Det skal også bemærkes, at Den Europæiske Standardiseringsorganisation (CEN) for øjeblikket er i gang med at udarbejde en standard for sikkerhedsregler vedrørende elevatorer (Rules for the improvement of safety of existing lifts), som sandsynligvis vil blive et vigtigt værktøj for medlemsstaterne, når de skal træffe foranstaltninger i henhold til Kommissionens henstilling.

Dertil kommer, at den offentlige høring, som Parlamentet afholdt i december 1998, var med til at øge opmærksomheden på dette spørgsmål inden for EU.

Kommissionen har ved flere lejligheder drøftet denne henstilling med medlemsstaterne og undersøgt, i hvilket omfang den er blevet gennemført i de forskellige områder inden for medlemsstaterne.

Nogle medlemsstater har indført omfattende foranstaltninger til gennemførelse af henstillingen, mens andre er gået langsommere til værks. Det lader til, at de fleste medlemsstater har gennemført henstillingen delvist, og at flere af dem for øjeblikket er ved at træffe yderligere foranstaltninger. Et af de argumenter, medlemsstaterne fremfører mod fuld gennemførelse af henstillingen, er, at elevatorer jo er forholdsvis sikre, og at en fuldstændig gennemførelse kunne betyde unødige byrder for elevatorbrugerne, uden at der samtidig opnåedes en tilsvarende forbedring af sikkerheden.

Elevatorindustriforbundene, Den Europæiske Elevatorforening (European Elevator Association EEA) og Det europæiske Forum af Nationale Elevatorforeninger (European Forum of National Lift Associations EFLA) følger nøje gennemførelsen af reglerne i de forskellige medlemsstater og udarbejder hvert år en rapport om situationen. Ifølge de seneste oplysninger har flere af medlemsstaterne allerede truffet foranstaltninger på dette område.

Kommissionen vil fortsat følge sikkerheden ved de eksisterende elevatorer i samarbejde med de nationale myndigheder, elevatorindustrien og brugerne.

(1) EFT L 213 af 7.9.1995.

(2) EFT L 134 af 20.6.1995.